เมื่อ หงส์แดง กำลังจะเจอ หงส์ดำ
ทุกคนบอกว่า แทบจะ 100% ที่ลิเวอร์พูลจะคว้าแชมป์พรีเมียร์ลีกในปีนี้ เพราะตอนนี้สโมสรลิเวอร์พูลกำลังทิ้งห่างอันดับ 2 อย่างไม่เห็นฝุ่น และถ้าชนะอีกเพียง 4 นัด ลิเวอร์พูลจะคว้าแชมป์ครั้งแรก ในรอบ 30 ปี
28 ก.พ. 2563

เมื่อ หงส์แดง กำลังจะเจอ หงส์ดำ / โดย ลงทุนแมน
ทุกคนบอกว่า แทบจะ 100% ที่ลิเวอร์พูลจะคว้าแชมป์พรีเมียร์ลีกในปีนี้
เพราะตอนนี้สโมสรลิเวอร์พูลกำลังทิ้งห่างอันดับ 2 อย่างไม่เห็นฝุ่น
และถ้าชนะอีกเพียง 4 นัด ลิเวอร์พูลจะคว้าแชมป์ครั้งแรก ในรอบ 30 ปี
นัดที่ 4 ต่อจากนี้ คืออีก 22 วันข้างหน้า
แต่ 22 วันนี้อาจเป็นช่วงเวลาบีบคั้นที่สุดสำหรับแฟนหงส์แดง
เพราะตอนนี้พวกเขากำลังจะเจออุปสรรคใหม่
ที่ไม่ใช่ทีมคู่แข่ง
แต่เป็นหงส์ดำ..
แล้ว หงส์ดำ คืออะไร?
ลงทุนแมนจะเล่าให้ฟัง
╔═══════════╗
Blockdit ที่สุดของแอปมีสาระ
╚═══════════╝
จากตารางคะแนนพรีเมียร์ลีกล่าสุดหลังผ่านไป 27 นัด
อันดับที่ 1 ลิเวอร์พูล 79 คะแนน
อันดับที่ 2 แมนเชสเตอร์ ซิตี้  57 คะแนน
อันดับที่ 3 เลสเตอร์ ซิตี้ 50 คะแนน
ลิเวอร์พูลต้องการอีกเพียง 12 คะแนน หรือชนะอีกเพียง 4 นัดก็เพียงพอต่อการคว้าแชมป์พรีเมียร์ลีก
นอกจากนั้น ปีนี้ลิเวอร์พูลยังทำลายสถิติทั่วยุโรปเป็นว่าเล่น
เริ่มจากชนะคู่แข่งครบทุกทีมใน 1 ฤดูกาล
ชนะในพรีเมียร์ลีกติดต่อกัน 18 นัด (เทียบเท่าแมนเชสเตอร์ ซิตี้)
ชนะในบ้านติดต่อกัน 21 นัด (เทียบเท่าสถิติสโมสรปี 1972)
ทำคะแนนห่างจากอันดับสองมากที่สุดในประวัติศาสตร์ 25 คะแนน
แน่นอนว่าหากลิเวอร์พูลยังชนะต่อไป สถิติเหล่านี้ก็จะยิ่งสูงขึ้นไปอีก
ทำให้ตอนนี้ แฟนลิเวอร์พูลกำลังคิดไปไกลถึงฤดูกาลไร้พ่าย และสถิติไร้พ่ายที่อาร์เซนอลเคยทำได้สำเร็จที่ 49 นัดในฤดูกาลปี 2003 ถึง 2004 ซึ่งตอนนี้ลิเวอร์พูลทำสถิติไร้พ่ายได้ 44 นัด
รวมไปถึงการเป็นสโมสรที่คว้าแชมป์ลีกสูงสุดเร็วที่สุดที่มีเจ้าของสถิติเดิมก็คือ แมนเชสเตอร์ ยูไนเต็ด ในฤดูกาลปี 2000 ถึง 2001 ที่เป็นแชมป์ทั้งๆที่ยังเหลือการแข่งขันอีก 5 นัด
ถ้าปีนี้ลิเวอร์พูลชนะอีก 4 นัดรวด ก็จะเป็นแชมป์ทั้งๆ ที่ยังเหลือการแข่งขันอีก 7 นัด..
ทุกอย่างกำลังสวยหรู
แต่ดูเหมือนว่า..
การรอคอย 30 ปีของแฟนหงส์แดงทั่วโลก
กำลังเจออุปสรรคครั้งใหม่ที่เรียกว่า หงส์ดำ..
แล้วหงส์ดำคืออะไร?
หงส์ดำในชื่อภาษาอังกฤษคือ Black Swan ซึ่งหมายถึงเหตุการณ์สุดโต่งที่ไม่คาดฝันมาก่อนโดยสิ่งที่เข้าข่ายการเป็น Black Swan ก็คือ
1.เป็นเหตุการณ์ที่ไม่คาดฝัน
2.เหตุการณ์นั้นมีผลกระทบมหาศาลเมื่อเกิดขึ้น
3.หลังเหตุการณ์นั้น จะมีเหตุผลมาอธิบายได้ว่าเกิดอะไรขึ้น
โดยผู้คิดค้นทฤษฎี Black Swan ชื่อ Nassim Nicholas Taleb เปรียบเทียบว่า โลกก่อนหน้านี้เชื่อว่า หงส์ทุกตัวเป็นสีขาว หรือ All Swans Are White แต่ความเชื่อนี้ก็ถูกมาทำลายทีหลัง เพราะหงส์ดำมีจริงในทวีปออสเตรเลีย
การระบาดของโรค Covid-19 กลายมาเป็นเหตุการณ์ที่กำลังส่งผลกระทบมหาศาลโดยที่เราไม่เคยคิดมาก่อน
ผลกระทบที่เกิดขึ้นแล้วก็คือ เศรษฐกิจทั่วโลกที่หยุดชะงัก
ในขณะเดียวกัน โรคระบาดที่กินระยะยาวนานทำให้ยากต่อการคาดการณ์
เรื่องดังกล่าวส่งผลโดยตรงไปยังตลาดหลักทรัพย์ในหลายประเทศเกิดขึ้นผันผวนอย่างหนัก
ซึ่งแน่นอนว่าวงการฟุตบอล
ซึ่งถือเป็นแหล่งกระจายของโรคระบาด ก็ไม่มีข้อยกเว้น..
เจลีก ลีกสูงสุดของประเทศญี่ปุ่น ประกาศเลื่อนการแข่งขันออกไป
กัลโช เซเรียอา ลีกสูงสุดของประเทศอิตาลี บางคู่เลื่อนการแข่งขัน บางคู่มีแข่งแต่ไม่ให้แฟนบอลเข้าชม
สำหรับสถานการณ์บนเกาะอังกฤษล่าสุด พบผู้ติดเชื้อ 19 คน แต่ยังไม่ระบาดเป็นวงกว้างถึงขั้นเฟส 3
อย่างไรก็ตาม บริษัทเชฟรอน สาขาลอนดอน สั่งปิดสำนักงานชั่วคราว เนื่องจากมีพนักงานคนหนึ่งของบริษัทเดินทางกลับมาจากประเทศที่มีการแพร่ระบาดของ Covid-19
ทั้งหมดนี้ ก่อให้เกิดเป็นความกังวลของแฟนหงส์แดง
การเป็นแชมป์ของลิเวอร์พูลอาจถูกเลื่อนออกไปอีก..
สนามแข่งขันของทีมในพรีเมียร์ลีกอาจจะเหลือแค่นักเตะที่ลงเล่นแบบไร้ผู้ชมในสนาม..
แล้วถ้าการแข่งขันถูกเลื่อนออกไปนานจนไปทับซ้อนกับอีกฤดูกาลหนึ่งจะทำอย่างไร?
ฤดูกาลนี้จะถือเป็นโมฆะหรือไม่?
แล้วในอดีตเคยมีเหตุการณ์แบบนี้เกิดขึ้นหรือไม่?
สำหรับเหตุการณ์ที่ส่งผลกระทบต่อการแข่งขันฟุตบอลบนเกาะอังกฤษต้องย้อนกลับไปช่วงสงครามโลกครั้งที่ 2 ปี 1939 ถึง 1945
ในปี 1939 ฟุตบอลลีกเล่นไปเพียง 3 นัดก็เกิดสงครามโลกครั้งที่ 2 ขึ้น
ส่งผลให้รัฐบาลอังกฤษสั่งยกเลิกการแข่งขันออกไปโดยไม่สนใจว่าที่หนึ่งเป็นใคร ซึ่งสโมสรที่ทำคะแนนนำอยู่ตอนนั้นก็คือ แบล็กพูล
หลังจากนั้นการแข่งขันก็ถูกปรับเปลี่ยนให้กลายไปเป็นลีกระดับท้องถิ่นตามแต่ละภูมิภาคเพื่อให้โปรแกรมการแข่งขันสั้นลงตลอดช่วงสงครามโลก
มาถึงตรงนี้ แฟนลิเวอร์พูลอ่านแล้วก็คงเกิดความกังวล
ปีนี้จะเป็นหนึ่งในปีที่ดีที่สุด ในประวัติศาสตร์ลิเวอร์พูล
ปีนี้จะเป็นปีที่เฝ้ารอมา 30 ปี
อุตส่าห์ฝ่าฟันทุกอย่างมาแทบตาย แต่สุดท้ายมีสิ่งไม่คาดฝันเกิดขึ้น
แล้วแฟนลิเวอร์พูล ควรทำอย่างไร?
ก็คงต้องบอกว่า อะไรจะเกิดก็ต้องเกิด..
สิ่งสำคัญที่สุดสำหรับปีนี้ อาจไม่ใช่แชมป์ที่รออยู่ตรงหน้า
แต่กลับเป็นทุกโมเมนต์ที่ได้เกิดขึ้นแล้วตลอดช่วงที่ผ่านมา
ไม่ว่าจะเกิดอะไรขึ้น
ก็เชื่อว่าแฟนลิเวอร์พูลก็จะผ่านมันไปด้วยกันอีกครั้ง
ไม่ว่า พรีเมียร์ลีกจะ ยกเลิกหรือไม่
ปีนี้จะเป็นอีกปีหนึ่งที่สำคัญที่สุดในประวัติศาสตร์สโมสรอยู่ดี
และแน่นอนว่าคุณจะไม่มีวันเดินอย่างเดียวดาย
You’ll Never Walk Alone..
----------------------
Blockdit ที่สุดของแอปมีสาระ
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-
-